Publication: Magyar Közlöny
Issue: MK-2011-36 (Year: 2011, Number: 36)
Era: contemporary
Section: A Kézikönyv 1., 3. és 4. számú függelékeinek, azok módosításainak és kiegészítéseinek tekintetében lásd a 76/2007. (IV.19.) Korm. rendelet 4. §-át:
Paragraph Index: 422

6. számú függelék (a Kézikönyv 14.2.3. pontjához) Csomagolási követelmények Általános rendelkezések Amennyiben az árut csomagolni kell (lásd: SZMGSZ 9. Cikkének 1. §-a), a feladó köteles azt úgy becsomagolni, hogy a csomagolás a fuvarozás során védje az árut a teljes vagy részleges elveszéstől, valamint sérülésektől, és az ne okozhasson kárt személyekben, termelőeszközökben vagy más árukban. A csomagolással szemben támasztott követelmények a berakásra kerülő áru fajtájától, tömegétől, méreteitől, alakjától, szerkezetétől és tulajdonságaitól függenek. Ezen kívül a követelményeket befolyásolja a küldemény neme, a fuvarozás távolsága, valamint az a tény, hogy a csomagolás egyszeri vagy többszöri felhasználásra készül. Döntő jelentőséggel bír, hogy van-e lehetőség a csomagokból egységrakományt kialakítani. A csomagok mérete lehetőség szerint feleljen meg a csere-rakodólapok 800x1200 mm méretének. A megrakott rakodólap csak abban az esetben tekinthető biztonságos egységrakománynak, ha az árut olyan módon rögzítették (pántolással, zsugorfóliával, műanyag fóliával stb.) a rakodólaphoz, ami kizárja az áru kihullásának lehetőségét. Kiegészítő fuvareszközként alkalmazhatók konténerek, keretes és sík rakodólapok, továbbá ezekhez hasonló szerkezetek. E fuvareszközökben az egyes árudarabokat megbízhatóan kell rögzíteni. Minden árudarab csomagolásának többlet követelményeknek is meg kell felelnie. A csomagolás kialakításának meg kell könnyítenie az átrakást, és biztosítania kell a biztonságos berakást (egymásra rakodás lehetőségét). Veszélyes áruk csomagolásánál a göngyöleggel és csomagolással szemben a RID-ben és az SZMGSZ 2. számú mellékletében támasztott követelmények érvényesek. Ládák Olyan, valamennyi oldalról zárt ládákról van szó, amelyek deszkából, rétegelt falemezből, műanyagból, fémből vagy csomagolóanyagok kombinációjából, például fából és hullámpapír lemezből készülnek. A csuklópántokat, zárszerkezeteket, fogantyúkat a lehetőség szerint rejtett kialakítással kell készíteni, szögek és csavarok nem állhatnak ki, ugyanis az ezekhez hasonló kiálló részek más áruk épségére veszélyt jelentenek. A ládák szilárdságát számottevő mértékben növeli az acél vagy műanyag szalagból kialakított pánt. A nehezebb ládákat alsó felükön meg kell erősíteni párnafákkal (staflikkal) a gépi rakodás lehetőségének biztosítása céljából. A fenék és fedélmerevítőket egymáshoz képest sakktáblaszerűen eltolva kell felerősíteni, hogy több szintű rakodás esetén ezek egymásba illeszkedve biztosítsák a rakat szilárdságát. A ládák rendeltetése elsősorban a nehéz és a törékeny áruk csomagolása. A ládák alkalmazásának célszerűségét nem csak ennek a csomagolási módnak a szilárdsága határozza meg, hanem ezzel azonos mértékben az árunak a ládán belül történő elhelyezési módja (párnázás és csillapító alátétek alkalmazása) is. Rácsozott ládák (ketrecek) A rácsozott ládák deszkákból és lécekből összeállított önhordó keretszerkezetet képeznek. A rácsozott ládák lényeges jellemzője a szilárd sarokmerevítés és az átlós merevítés, ami jelentősen fokozza a láda szilárdságát. A szilárdság további növelése acélszalag pántolással érhető el. A rácsozott ládák szerkezeti szilárdságának lehetővé kell tenni a ládák egymásra rakodását. A nehezebb ládákat alsó felükön meg kell erősíteni párnafákkal (staflikkal) a gépi rakodás lehetőségének biztosítása céljából. A rácsozott ládákban az árut úgy kell elhelyezni, hogy annak épsége biztosított legyen. Dobozok sík és hullámpapír lemezből A sík és hullámpapír lemezből készült dobozoknak tulajdonságaik és minőségük tekintetében meg kell felelniük a fuvarozott áruk tömegének és tulajdonságainak. A sík és hullámpapír lemezből készült dobozok fuvarozásra való alkalmasságának megítélése szempontjából döntő az áru belső csomagolásának megléte és megfelelősége, továbbá a doboz mérete és állapota (első vagy ismételt felhasználás). Azt is figyelembe kell venni, hogy az áru önmagában önhordó vagy sem, és a doboz falainak csatlakozása és lezárása mennyiben felel meg a fuvarozás közben fellépő erőhatásoknak. Műanyag dobozok (habosított műanyagból és hasonló anyagokból) A habosított műanyagból és ahhoz hasonló anyagokból formázott elemeknek meghatározott áruk kizárólagos csomagolásaként történő alkalmazásakor arra kell figyelemmel lenni, hogy az élek és a sarkok ne verődjenek le és ne töredezzenek ki. A formázott elemeket szilárdan kell egymással összeerősíteni. Hordók A hordók készülhetnek fémből, műanyagból vagy fából. A csavarmenetes nyílászáróknak megbízhatóan kell záródniuk, a hordók fedeleinek leszorítós zárószerkezeteit rögzíteni kell. Az ürítőnyílások dugóit lezárható módon, például fémlemez biztosítással, kell kialakítani. Amennyiben a hordókban olyan anyagot fuvaroznak, amely út közben forrásnak indulhat, a hordókat a folyadék kifolyásának megakadályozására alkalmas biztonsági szeleppel kell felszerelni. Ezeket a biztonsági szelepeket kívülről figyelmet felkeltő jelöléssel kell ellátni. A hordókat fuvarozás és tárolás közben az SZMGSZ 6. számú mellékletében foglaltaknak megfelelő 11. mintájú bárcával kell ellátni. Dobok A rétegelt papírlemez dob hengeres formájú, palást kivitelű, és több, egymáshoz erősített papírrétegből készül. A dob fenekét és fedelét több rétegű papírból, ragasztással rétegelt furnérlemezből, vaslemezből vagy ezek kombinációjával kell kialakítani. A dob palástját és a fenekét fémszalaggal kell egymáshoz erősíteni. Fedelét leszorítós zárószerkezettel kell rögzíteni. A rétegelt papírlemez dobok pépes állagú vagy folyékony gázok fuvarozására is felhasználhatók, ha a dob belső felületét impregnálják vagy megfelelő belső műanyag bélést alkalmaznak. Műanyag vödrök A műanyag vödröket el kell látni tömören illeszkedő és rögzíthető fedéllel. A műanyag vödrök száraz vagy pépes állagú áruk fuvarozására alkalmazhatók. Edények horganylemezből vagy alumíniumból (dobok, tartályok, kannák) A fémből készült dobok, tartályok és kannák rendeltetése első sorban folyékony, pépes állagú és por alakú áruk fuvarozása és tárolása. A dobokat és a tartályokat hermetikusan záródó és rögzíthető fedéllel kell ellátni. A fedél rögzítéséhez célszerű körben illeszkedő szerkezetet, alakra formázott fémszalagot, 30 mm szélességű öntapadó szalagot felhasználni. A kannákat hermetikusan záródó, csavarmenetes fedéllel kell ellátni. A széles nyakú kannák fedelét a tartályok nyílászáróihoz hasonló módon kell kialakítani. Zsákok Zsákok textil alapanyagból (jutából, lenből és azokhoz hasonló anyagokból). A tömör szövésű és nagy szilárdságú anyagból készített zsákok alkalmasak a porra, szagokra és nedvességre nem érzékeny áruk fuvarozására. A laza szövésű (hálós) zsákok nem alkalmas csomagolások az áruk fuvarozására, mindössze arra szolgálnak, hogy bizonyos árukat nagyobb árudarabbá egyesítsenek. Papír és műanyag zsákok A papír és műanyag zsákok rendeltetése por alakú és granulált áruk fuvarozása. A papírzsákokat legkevesebb 3 rétegű, legalább 70 g/m2 tömörségű nátronpapírból, a műanyag zsákokat legalább 0,2 mm vastagságú fóliából kell készíteni. Az értékesebb áruk fuvarozására szolgáló zsákokat többlet papírréteggel kell készíteni, amely impregnálható bitumennel, szilikonnal vagy bevonható ragasztott szintetikus réteggel, vastagabb fóliával. A zsákokat nem célszerű olyan áruk csomagolására alkalmazni, amelyek érzékenyek az összenyomásra, vagy amelyek a zsákok kisebb sérülése esetén bejutó levegő vagy por hatására értékcsökkenésnek vannak kitéve. A zsákokat megbízhatóan kell lezárni. Azok maguktól történő kinyílásának lehetőségét meg kell előzni. Bálák, tekercsek, kötegek A bálák, tekercsek, kötegek csomagolásként akkor alkalmazhatók, ha olyan árukat tartalmaznak, amelyeket mechanikus erőhatásnak (összenyomás, ütés, lökések) és szennyeződésnek ki lehet tenni, megfelelő szilárdságú anyagba vannak csomagolva, és megbízhatóan le vannak zárva. A bálán belül a csomagolás készíthető különböző csomagoló anyagok kombinálásával is. A csomagolás szilárdságának növelése falapok alkalmazásával érhető el. Ettől függetlenül, a bálákat megfelelően szilárd átkötéssel kell ellátni. A papírból, szövetből, hullámpapírból, műanyag fóliából készített csomagolás nem tekinthető elégségesnek. Üvegballonok Az üvegballonok csak abban az esetben tekinthetők elégséges csomagolásnak, ha az elasztikus, könnyű párnázóanyaggal bevont üvegedényeket vastag falú, fedéllel és fogantyúkkal rendelkező védőedénybe helyezik. A párnázó rétegnek egyenletesnek és legalább 4 cm vastagságúnak kell lennie. A védőedény fenékátmérőjének minimális értékei: – az üvegballon legnagyobb átmérőjének 60%-a, – az üvegballon teljes magasságának 50 %-a. Egy árudarab tömege nem lehet több 75 kg-nál. A védőedényt el kell látni az SZMGSZ 6. számú mellékletében foglalt minták szerinti 11. és 12. bárcával. Ketrecek élőállat fuvarozásához A ketreceknek megfelelő szilárdsággal, folytonos padlóval és olyan kialakítással kell rendelkezniük, ami minden esetben biztosítja a levegő bejutását. A ketrec rácsai közötti távolságot úgy kell meghatározni, hogy az állatok állkapcsukat részben se tudják azon átdugni. A ketrec ajtóit és tetejét biztosítani kell a véletlenszerű kinyílással szemben. Kosarak A kosarak abban az esetben tekinthetők elégséges csomagolásnak, ha szilárd fonattal készülnek, biztosítják az áru épségét, és lezárásuk kizárja az áruhoz való hozzáférést a fuvarozás közben. A csomagolás szilárdságának összhangban kell lennie az áru tömegével. A fogantyúkat és a kosarak fenekét olyan szilárdsággal kell kialakítani, hogy azok rendes körülmények között végzett árukezelésnél ne sérüljenek meg. Ha a kosarakba olyan árut csomagolnak, amely nem nyomásálló, a kosarakat kell ellátni szilárd fedéllel, és úgy megépíteni, hogy a kosarakat az áru sérülése nélkül egymásra lehessen rakodni. 7.1. számú függelék (a Kézikönyv 20. pontjához) Magyarázatok a CIM/SZMGSZ kocsijegyzék kitöltéséhez és tartalmához 1 Általános rendelkezések Eltérő értelmű megállapodás hiányában a feladó kiállítja a CIM/SZMGSZ kocsijegyzéket, és feladáskor a CIM/SZMGSZ fuvarlevéllel együtt átadja azt a fuvarozónak/vasútnak. A CIM/SZMGSZ kocsijegyzéket a fuvarlevélhez olyan példányszámban kell csatolni, ahány lapja a CIM/SZMGSZ fuvarlevélnek van, beleértve a Kézikönyv 19. pontjában foglaltak értelmében a rovatlaphoz csatolt pótlapokat is. A CIM/SZMGSZ fuvarlevél 19. rovatába a következő szövegű bejegyzést kell tenni: „Lásd a csatolt jegyzéket / Смотри прилагаемую ведомость“. 2 Tartalom A feladó és a fuvarozók/vasutak közötti eltérő értelmű megállapodás hiányában a CIM/SZMGSZ kocsijegyzék kitöltésére a következő magyarázatok érvényesek:

Source: https://magyarkozlony.hu/hivatalos-lapok/3a0485737e5d104d123795ee02453e1787601570/dokumentumok/74da8041e2979b5156190c2bc3dfe3ce52ef24cf/letoltes